Na der grothe. Leue besunderge vrond, willet weten dat vor vns gekomen is Hinrik Bijck, iuwen denre, vnd heuet vns gheoppenbard wu dat Wulfard Rosendal, seliger dechtnisse, iw schuldich gebleuen sy twe hundert mark ryg. vnd wij van iuwen schulden nichtene wijsten er vns iuwe dener des muntliken berichtet heuet. Hijr vmme so wetet, leue vrond, dat wij hijr en oppenbar bod geboden hebben so we zijk in enen gheestliken orden begheuen wil van vnsen borgheren, dat dar tho vorne er he dar in thut syne wpstande erue vnd liggende grunde vorkopen sal vnsen borgheren. Hijr en bouen so is Wulfard vorbenomet jn sunte Byrgitten closter ghethogen vnd is dar ghestoruen, dat God syner sele ghenade, vnd heuet syner erue nicht vorkofft na dem bode. Des hebbe wij hijr gheboden dat nyman de erue bewonen ene sal er dat syne eruen eder de schuldeners, den he schuldich is, de vpstande erue vnd liggende grunde vorcopen borgers in vnser stad wonhafftich; vnd vnses stades recht is hijr also, wes dat vnser stad bok ynne heuet, dar de erue vore vorpandet syn, dat gheit to vorne aff, dat ander, wes dar blyuet, dat nemet de anderen schuldenere vnd deylet dat na mark tälen also verne alze dat dar nicht so vele ene is, dat dat to reket. Hijr mede zyt deme almechtigen Gode beualen. Gescreuen an sunte Dyonisius dage xiiij(c) xj.